কৃষ্ণাদেবী উত্তর কলকাতার যে-এলাকার বাসিন্দা, সেই মুরারিপুকুর লেনের সাধারণ মানুষ পুর পরিষেবা নিয়ে বেজায় ক্ষুব্ধ। বুধবার ওই এলাকায় গিয়ে দেখা যায়, অপরিচ্ছন্ন নর্দমা। জল জমেছে চতুর্দিকে। ন’বছরের স্কুলপড়ুয়া থেকে পঞ্চান্ন বছরের প্রৌঢ় পর্যন্ত অনেক বাসিন্দাই জ্বরে আক্রান্ত হয়ে হাসপাতালে ভর্তি। এলাকাবাসীর অভিযোগ, পুরসভায় বারবার খবর পাঠানো সত্ত্বেও কোনও তৎপরতা চোখে পড়েনি। কৃষ্ণাদেবীর স্বামী অধীর হাজরার প্রশ্ন, ‘‘এলাকা সাফাই নিয়েও দড়ি টানাটানি চলে। তার জেরেই স্ত্রীকে হারালাম। এখন সাত বছরের ছেলেকে কী ভাবে সামলাব, জানি না। মৃত্যুর দায় কে নেবেন?’’ অধীরবাবুর অভিযোগ, তাঁর স্ত্রীর মৃত্যুর পরে দু’দিন কেটে গিয়েছে। কিন্তু পুরসভার পক্ষ থেকে কেউ যোগাযোগ করেননি।